Oficiālais Vēstnesis L 295 , 29/10/1997 Lpp. 0035 - 0036



Padomes Direktīva 97/61/EK (1997. gada 20. oktobris), ar kuru groza pielikumu Direktīvai 91/492/EEK, ar ko nosaka veselības prasības dzīvu gliemeņu ražošanai un laišanai tirgū EIROPAS SAVIENĪBAS PADOME, ņemot vērā Eiropas Kopienas dibināšanas līgumu, ņemot vērā Padomes 1991. gada 15. jūlija Direktīvu 91/492/EEK, ar ko nosaka veselības prasības dzīvu gliemeņu ražošanai un laišanai tirgū [1], un jo īpaši tās 11. pantu, ņemot vērā Komisijas priekšlikumu, tā kā Direktīvas 91/492/EEK pielikuma V nodaļa nosaka pieļaujamās robežvērtības diviem jūras toksīnu veidiem, kas ir bīstami sabiedrības veselībai; tā kā ir zinātniski pierādīts, ka apgabalos, kuros ražo gliemenes, ir parādījies jauns jūras toksīns, "paralītiskā gliemeņu inde" (ASP), kas varētu apdraudēt patērētāju veselību; tā kā Direktīvas 91/492/EEK pielikuma V nodaļā minētās sabiedrības veselības prasības attiecībā uz dzīvām gliemenēm jāpielāgo, ņemot vērā šo jauno jūras toksīnu; tā kā šim jaunajam jūras toksīnam jānosaka pieļaujamā robežvērtība, lai aizsargātu sabiedrības veselību; tā kā pieredze rāda, ka Direktīvas 91/492/EEK pielikuma II nodaļas 6. punktā paredzētajā reģistrācijas dokumentā gliemeņu partiju identifikācijai jāietver informācija par izcelsmes apgabala fitosanitāro stāvokli un jebkādām attīrīšanas vai izklāšanas darbībām, kas veiktas ar gliemenēm; tā kā jāspēj izsekot to dzīvo gliemeņu izcelsmei, kas laistas tirgū; tā kā, lai to izdarītu, reģistrācijas dokumentā uzrādītā informācija jāspēj sasaistīt ar katru partiju, kas laista tirgū un minēta reģistrā, ko veido nosūtīšanas centrs; tā kā, lai vadītāji un pārbaudes dienesti vieglāk saprastu standarta reģistrācijas dokumentu neatkarīgi no valodas, kurā tas sastādīts; tā kā Komisijai jāievieš šāds standarta dokuments, IR PIEŅĒMUSI ŠO DIREKTĪVU. 1. pants Ar šo Direktīvas 91/492/EEK pielikumu groza šādi. 1. Pielikuma II nodaļas 6. punktu aizstāj ar šādu: "6. Kompetentajai iestādei pēc ievācēja pieprasījuma ir jāizsniedz reģistrācijas dokuments dzīvu gliemeņu partiju identifikācijai transportēšanas laikā no ražošanas apgabala uz nosūtīšanas centru, attīrīšanas centru, izklāšanas teritoriju vai pārstrādes uzņēmumu. Par katru partiju ievācējam salasāmi un neizdzēšamā veidā jāaizpilda reģistrācijas dokumenta attiecīgās sadaļas, kurās jāietver šāda informācija: - ievācēja identitāte un adrese, - ievākšanas datums, - ražošanas apgabala precīzs atrašanās vietas apraksts, vai arī tā koda numurs, - I nodaļā minētais ražošanas apgabala fitosanitārais stāvoklis, - precīzi norādītas gliemeņu sugas un to daudzums, - apstiprinājuma numurs un galamērķa vieta, kur paredzēta iesaiņošana, izklāšana, attīrīšana vai apstrāde. Reģistrācijas dokumentā jābūt datumam un ievācēja parakstam. Reģistrācijas dokumentiem jābūt pareizi un secīgi numurētiem. Kompetentajai iestādei jāveido reģistrs, kurā norādīti reģistrācijas dokumentu numuri, kā arī to personu vārdi un uzvārdi, kas ievāc dzīvas gliemenes un kurām šie dokumenti ir izsniegti. Reģistrācijas dokumentam par katru dzīvu gliemeņu partiju ir jābūt datētam partijas piegādes brīdī nosūtīšanas centrā, attīrīšanas centrā, izklāšanas teritorijā vai pārstrādes uzņēmumā, un tas jāuzglabā pie šādu centru, teritoriju vai uzņēmumu vadītājiem vismaz divpadsmit mēnešus. Šādu laika posmu tas jāuzglabā arī ievācējam. Ja ievākšanu veic tie paši darbinieki, kuri strādā nosūtīšanas centrā, attīrīšanas centrā, izklāšanas teritorijā vai galamērķa pārstrādes uzņēmumā, tad reģistrācijas dokumentu var aizstāt ar pastāvīgu pārvadājuma atļauju, kuru piešķir kompetentā iestāde. Standarta reģistrācijas dokumentu, kurā ietver atsauci uz dažādajām prasībām, kas tajā jāiekļauj un kas minētas šā pielikuma II, III un IV nodaļā, Komisija ieviesīs saskaņā ar Direktīvas 12. pantā paredzēto procedūru." 2. Pielikuma III nodaļas 9. punktu aizstāj ar šādu: "9. Transportējot partijas pēc ievākšanas no izklāšanas teritorijas uz apstiprināto nosūtīšanas centru, attīrīšanas centru vai pārstrādes uzņēmumu, tām jāpievieno reģistrācijas dokuments, kura paraugu sagatavos Komisija saskaņā ar Direktīvas 12. pantā paredzēto procedūru, papildus šā pielikuma II nodaļas 6. punktā norādītajai informācijai cita starpā nosakot izklāšanas teritorijas atrašanās vietu un apstiprinājuma numuru, kā arī izklāšanas ilgumu, līdz ar jebkādu citu informāciju, kas nepieciešama produkta identificēšanai un izsekošanai. Taču augšminētais netiek prasīts, ja tie paši darbinieki strādā gan izklāšanas teritorijā, gan nosūtīšanas centrā, attīrīšanas centrā vai pārstrādes uzņēmumā." 3. Pielikuma IV nodaļas III iedaļas 13. punkta otro daļu aizstāj ar šādu: "Attīrīšanas centriem, kuri dzīvu gliemeņu partijas nogādā uz nosūtīšanas centriem, ir jāiesniedz reģistrācijas dokuments, kura paraugu sastādīs Komisija saskaņā ar Direktīvas 12. pantā paredzēto procedūru, papildus šā pielikuma II nodaļas 6. punktā norādītajai informācijai cita starpā nosakot attīrīšanas uzņēmuma apstiprinājuma numuru un adresi, kā arī attīrīšanas ilgumu, saņemšanas attīrīšanas centrā un nosūtīšanas datumus līdz ar jebkādu citu informāciju, kas nepieciešama produkta identificēšanai un izsekošanai." 4. Pielikuma IV nodaļas IV iedaļas 4. punktu aizstāj ar šādu: "4. Nosūtīšanas centriem jāsagatavo nodošanai kompetentās iestādes rīcībā: - mikrobioloģisko testu rezultāti par dzīvām gliemenēm no apstiprināta ražošanas apgabala, izklāšanas teritorijas vai attīrīšanas uzņēmuma, - nosūtīšanas centram piegādāto dzīvo gliemeņu piegāžu datumi un daudzumi līdz ar atbilstošajiem reģistrācijas dokumentiem, - informācija par nosūtīšanu, ieskaitot saņēmēju nosaukumus vai vārdus un adreses, nosūtīto dzīvo gliemeņu nosūtīšanas datumi un daudzumi līdz ar reģistrācijas dokumenta atbilstošā ieraksta numuru (atbilstošajiem ierakstu numuriem). Šie dati jāklasificē hronoloģiskā secībā un jāuzglabā tādu laika posmu, ko nosaka kompetentā iestāde, taču ne mazāk par divpadsmit mēnešiem." 5. Pielikuma V nodaļā iekļauj šādu punktu: "7.a Kopējais paralītiskās gliemeņu indes (ASP) saturs gliemeņu ēdamajās daļās (visā ķermenī vai jebkurā atsevišķā ēdamā daļā) nedrīkst pārsniegt 20 mikrogramus domoīnskābes uz gramu, izmantojot HPLC metodi." 2. pants 1. Dalībvalstīs stājas spēkā normatīvie un administratīvie akti, kas vajadzīgi, lai līdz 1998. gada 1. jūlijam izpildītu šīs direktīvas prasības. Dalībvalstis par to tūlīt informē Komisiju. Kad dalībvalstis pieņem šos pasākumus, tajos ietver atsauci uz šo direktīvu vai arī šādu atsauci pievieno to oficiālai publikācijai. Dalībvalstis nosaka metodes, kā izdarīt šādu atsauci. 2. Dalībvalstis dara zināmus Komisijai to savu tiesību aktu galvenos noteikumus, ko tās pieņem jomā, uz kuru attiecas šī direktīva. 3. pants Šī direktīva stājas spēkā dienā, kad to publicē Eiropas Kopienu Oficiālajā Vēstnesī. 4. pants Šī direktīva ir adresēta dalībvalstīm. Luksemburgā, 1997. gada 20. oktobrī Padomes vārdā — priekšsēdētājs F. Boden [1] OV L 268, 24.9.1991., 1. lpp.. Direktīva, kas grozīta ar 1994. gada Pievienošanās aktu. --------------------------------------------------